
ΘΕΜΑ ΛΟΓΟΔΟΣΙΑΣ 
(4η ειδική συνεδρίαση, την Πέμπτη 27 Αυγούστου 2026)
«Για τα ανεπαρκή μέτρα αντιπυρικής προστασίας και για τα τεράστια προβλήματα μετά την καταστροφική  πυρκαγιά στο Ρέθυμνο.».
 
Με επίκληση του «Κώδικα Τοπικής Αυτοδιοίκησης» και των διαδικασιών του,  αρνήθηκε η περιφερειακή αρχή  των ΠΑΣΟΚ - ΝΔ τη σύγκληση έκτακτου περιφερειακού συμβουλίου για τα τεράστια προβλήματα που υπάρχουν μετά την καταστροφική  πυρκαγιά στο Ρέθυμνο.  
Η επίκληση του «Κώδικα Τοπικής Αυτοδιοίκησης» για τη μη σύγκληση, εκτάκτως,  του συλλογικού οργάνου της περιφέρειας, που ζήτησε η «Λαϊκή Συσπείρωση» Κρήτης,  με αίτημά της προς την πρόεδρο του περιφερειακού συμβουλίου,  έχει σαφές πολιτικό περιεχόμενο ουσίας και δεν είναι διαδικαστικό ζήτημα,  τη στιγμή που το περιφερειακό συμβούλιο πρέπει να πάρει  δεσμευτικές διεκδικητικές αποφάσεις,  για την άμεση στήριξη όλων των πληγέντων. 
Όλων αυτών  οι οποίοι βιώνουν -ξανά- τις συνέπειες της εγκληματικής πολιτικής της κυβέρνησης της ΝΔ και διαδοχικά των προηγούμενων κυβερνήσεων που δεν έχει προτεραιότητα την προστασία της ζωής και της περιουσίας του λαού,  του φυσικού πλούτου. Αυτή η πολιτική  είναι η αιτία για τα τραγικά αποτελέσματα, για  την καταστροφή,  κατά την οποία θρηνούμε δύο απώλειες ηρωικών πυροσβεστών που έπεσαν στο καθήκον.
Καμία κυβέρνηση και πολύ περισσότερο η σημερινή δεν μπορεί να πει «δεν ήξερε» ή να χρησιμοποιεί σαν άλλοθι τις καιρικές συνθήκες.  Ούτε η περιφερειακή αρχή μπορεί να πει «δεν ήξερε»,  όταν οι ίδιοι οι πυροσβέστες έχουν καταγγείλει  τις ελλείψεις και αυτή έδινε συγχαρητήρια στον Υπουργό για την «καλή  συνεργασία» …
Επιπλέον,  δεν έχει συζητηθεί το θέμα  που κατατέθηκε από τον  επικεφαλής της «Λαϊκής Συσπείρωσης» Κρήτης, Αλέκο Μαρινάκη, στην ειδική συνεδρίαση Λογοδοσίας στις 25.06.2026, ζητώντας να παρθούν εγκαίρως όλα τα αναγκαία μέτρα πρόληψης και αντιπυρικής προστασίας και στην πολύπαθη – λόγω της επιλεκτικής ανικανότητας του αστικού κράτους-  περιοχή του Ρέθυμνου και σε όλη την Κρήτη. Ενός κράτους,  που συνεχίζει να αφήνει ακάλυπτες τις ανάγκες ενίσχυσης της Πυροσβεστικής Υπηρεσίας Ρεθύμνου και την επιβεβλημένη αναβάθμιση των Πυροσβεστικών Κλιμακίων Σπηλίου και Περάματος, με  την πλήρη στελέχωσή τους με μόνιμο προσωπικό.  Αναδεικνύοντας, επίσης, για άλλη μια φορά,  το μεγάλο ζήτημα πυρασφάλειας -πυροπροστασίας σε βιομηχανικούς χώρους, βαριές βιομηχανίες και εγκαταστάσεις υψηλής επικινδυνότητας για ατυχήματα τύπου Seveso.    
Με βάση τα παραπάνω, καλούμε την περιφερειακή αρχή να απαντήσει συγκεκριμένα για τις ενέργειες αρμοδιότητάς της και απαίτησης από την κυβέρνηση,   για  :
•	Ενίσχυση με προσωπικό των υπηρεσιών για άμεση καταγραφή και αποζημίωση στο 100% των ζημιών όσων υπέστησαν καταστροφές στις περιουσίες τους, σπίτια, κ.α., και σε αγροτικές καλλιέργειες, για τις καταστροφές σε φυτικό και ζωικό κεφάλαιο, για όλο τον εξοπλισμό σταθερό και κινητό, κυψέλες,  κτλ, χωρίς όρους και προϋποθέσεις. 
Και για αναπλήρωση του χαμένου εισοδήματος όσα χρόνια απαιτούνται, ώστε να μπορέσουν να μείνουν στα χωριά τους και να ζήσουν οι πυρόπληκτοι τις οικογένειές τους, μέχρι την πλήρη αποκατάσταση του φυτικού και ζωικού κεφαλαίου. Παροχή δωρεάν ζωοτροφών στους πυρόπληκτους κτηνοτρόφους για όσο υπάρχει ανάγκη και για όσες ποσότητες είναι αναγκαίες. 
•	Έκτακτη οικονομική ενίσχυση για όλους τους πυρόπληκτους, χωρίς κανέναν όρο και προϋπόθεση, για να καλυφθούν οι βασικές ανάγκες επιβίωσης.
•	Διασφάλιση όλων των δικαιωμάτων των εργαζομένων σε επιχειρήσεις που υπέστησαν ζημιές, έκτακτο επίδομα για όλους χωρίς όρους και προϋποθέσεις. 
•	Κάλυψη των ασφαλιστικών εισφορών με ευθύνη του κράτους και απαλλαγή των φορολογικών υποχρεώσεων, πάγωμα της πληρωμής των δανείων, των πλειστηριασμών για όλους τους πληγέντες. 
•	Άμεση και πλήρης αποκατάσταση όλων των υποδομών και μέτρα προστασίας της Υγείας του πληθυσμού. 
•	Αποκατάσταση του φυσικού πλούτου. Ουσιαστική προστασία και μέτρα ανάκαμψης του μοναδικού οικοσυστήματος της Πρέβελης. 
Κήρυξη ως αναδασωτέων όλων των καμένων δασικού χαρακτήρα εκτάσεων. Καμία σκέψη για νέες επενδύσεις από τα επιχειρηματικά «κοράκια». Κατάργηση των αδειοδοτήσεων των μεγάλων τουριστικών επενδύσεων και επενδύσεων ΑΠΕ στην περιοχή, οι οποίες υπονομεύουν το περιβάλλον.  Καμία αλλαγή στην ιδιοκτησιακή κατάσταση των καμένων. 
• Να δρομολογηθούν και να υλοποιηθούν αντιπλημμυρικά, αντιδιαβρωτικά έργα.
•	Την προστασία της ζωής και της περιουσίας του λαού, αλλά και του φυσικού και δασικού πλούτου, για το υπόλοιπο της αντιπυρικής περιόδου (απομάκρυνση της ξηρής καύσιμης ύλης, ενίσχυση πυροφυλακίων,  κλπ.), με κρατική ευθύνη και χρηματοδότηση. Μέτρα συντήρησης και εκσυγχρονισμού του απαρχαιωμένου δικτύου του ΔΕΔΔΗΕ και άμεσα μέτρα πρόληψης κινδύνων για το υπόλοιπο της αντιπυρικής περιόδου. 
•	Να χρηματοδοτηθούν από τον κρατικό προϋπολογισμό και να ενισχυθούν μαζικά με μόνιμο προσωπικό, μέσα και εξοπλισμό, η Πυροσβεστική, η Δασική Υπηρεσία και όλες οι κρατικές δομές Πολιτικής Προστασίας. Να εξασφαλιστεί όλος ο αναγκαίος και σύγχρονος εξοπλισμός, πυροσβεστικά και άλλα οχήματα. 

Ως «Λαϊκή Συσπείρωση» Κρήτης :
Τονίζουμε πως οι καταστροφές στο Ρέθυμνο -όπως και αλλού στη χώρα-  δεν ήταν «κακιά στιγμή», αλλά  η κανονικότητα ενός κράτους που λειτουργεί εχθρικά απέναντι στις ανάγκες του λαού. Αποδείχθηκε και εδώ το σύνθημα «Ή με τα κέρδη τους ή με τις ζωές μας», αφού η αντιπυρική προστασία θεωρείται κόστος διότι δεν αποφέρει κέρδος στους επιχειρηματικούς ομίλους.
Ο λαός του Ρέθυμνου  βλέπει ένα έγκλημα να επαναλαμβάνεται ξανά και ξανά και ακούει τις ίδιες άθλιες δικαιολογίες από τη σημερινή κυβέρνηση σε συνέχεια των προηγούμενων κυβερνήσεων. 
Ακούει από κυβέρνηση, περιφερειακή αρχή  και  δημοτικές αρχές,  τις διαβεβαιώσεις για τη δήθεν «ετοιμότητα του κρατικού μηχανισμού» και στην πράξη  διαπιστώνει  πως ήταν παραμύθι . 
Αντιλαμβάνεται ότι στην Κρήτη του «τουριστικού θαύματος» των  δις € κερδών για τους λίγους,   μπαίνουν «κόφτες» στα κονδύλια για την αντιπυρική θωράκιση, την ενίσχυση της Πολιτικής Προστασίας και του Πυροσβεστικού Σώματος με προσωπικό και υποδομές,  με αποτέλεσμα το κατά συρροή έγκλημα των καταστροφών. 
Διαπιστώνει  ότι την ίδια στιγμή που κυβέρνηση και κόμματα της βολικής αντιπολίτευσης λένε ότι «δεν υπάρχουν χρήματα» για την προστασία της  ανθρώπινης ζωής της λαϊκής περιουσίας και του φυσικού πλούτου, δίνουν δισεκατομμύρια ευρώ για την πολεμική οικονομία και την πολεμική προετοιμασία, τους εξοπλισμούς και τις Νατοϊκές υποχρεώσεις, με κίνδυνο για τον λαό.
Οι εκλεγμένοι της «Λαϊκής Συσπείρωσης» σε Περιφέρεια και δήμους θα συνεχίσουν και το επόμενο διάστημα, με όλες τις δυνάμεις τους, να παλεύουν κόντρα σε μια πολιτική που αντιμετωπίζει τις ζωές μας και τον φυσικό πλούτο ως κόστος. 
Θα είναι στην πρώτη γραμμή ώστε  η   δίκαιη οργή του λαού του Ρέθυμνου να γίνει δύναμη διεκδίκησης και αγώνα,  για πλήρη αποκατάσταση όλων των απωλειών, για να αποζημιωθούν στο 100% όσοι υπέστησαν ζημιές και να προστατευτεί το περιβάλλον. 
Ο σύμβουλος της «Λαϊκής Συσπείρωσης» Κρήτης, 
Νίκος Μανουσάκης

